להקת סקפינו
-----------

**אודות**
  

להקת סקפינו נוסדה בשנת 2010 על ידי קבוצת שחקנים/ות, יוצרים/ות ואמנים/ות במה המתמחים/ות בתיאטרון פיסי בכלל ובתיאטרון מסכות בפרט. הלהקה מהווה בית יוצר ועוסקת בפיתוח שפת יצירה תיאטרלית ישראלית מקורית, המשלבת שימוש בתיאטרון פיזי ומסכות יחד עם אלמנטים ותכנים ישראלים עכשוויים. כמו כן הלהקה משתפת פעולה עם יוצרים חזותיים ומשלבת אותם כיוצרים שותפים בעבודותיה השונות. בנוסף לפעילות היצירה, חברי/ות הלהקה יוזמים ומובילים פעילויות של חינוך והפצת תרבות ואמנות בפריפריה.

**עוד על הלהקה**
  

הלהקה עוסקת הן בשימור והן בפיתוח והוראת אומנות תיאטרון המסכות. תיאטרון זה על סוגיו והקומדיה דל'ארטה בפרט, דורש מיומנות גבוהה הנרכשת תוך אימון יכולות הבעה גופנית, תרגול מתמיד ושעות של עבודת שחקן ומסכה על הבמה ומחוצה לה. מלבד הפעילות היצירתית במסגרת הלהקה, כל חברי/ות הלהקה נושאים/ות תעודת הוראה ומלמדים/ות אמנות זו במסגרות חינוך מגוונות ובבתי ספר גבוהים למשחק.
הלהקה מופיעה בכל רחבי הארץ תוך התמקדות במופעים, הצגות וסדנאות בפריפריה. כמו כן יזמה שיתופי פעולה ופסטיבלי תיאטרון עם ישובים ומועצות אזוריות בפריפריה – מ.א. גולן, מ.א. אשכול, מ.א. עמק הירדן ועוד. במסגרת פעילותה הלהקה יזמה והובילה שיתופי פעולה בינלאומיים עם אמני מסכות מובילים בעולם כמו Enrico Bonavera, Cristina Coltelli, Didi Hopkins ועוד רבים וטובים.
להקת סקפינו הינה עמותה רשומה המוכרת ונתמכת ע"י משרד התרבות כקבוצה יוצרת משנת 2020.

**החזון**
  

הקמת מרכז תרבות יצירה וידע בתחום תיאטרון המסכות והקומדיה דל'ארטה בפריפריה. במרכז ישולבו פעילות יוצרת עם פעילות תרבותית מקצועית, לצד פעילות חינוכית וקהילתית ובכך נשיג את המטרות הבאות:

1. קידום, חשיפה והעלאת המודעות לקומדיה דל'ארטה ולתיאטרון מסכות בישראל.
  

2. הטמעת השימוש במסכות בחינוך ובמסגרות הכשרה והעשרה לילדים, נוער ומבוגרים.
  

3. הכשרה ואימון שחקנים ואנשי במה בתחום המסכות והתיאטרון הפיזי.
  

4. שיתוף פעולה עם תיאטראות ובתי ספר מקצועיים לתיאטרון בישראל ובעולם.
  

5. עידוד שחקנים ואנשי במה לפיתוח יצירה עצמאית בתחום המסכות והקומדיה דל'ארטה.
  

6. יצירה והפקה של הצגות ישראליות מקוריות בסגנון הקומדיה דל'ארטה ותיאטרון מסכות.
  

7. קידום של מופעי רחוב בסגנון הקומדיה דל'ארטה ותיאטרון מסכות.
  

8. ייצוג המדינה בפסטיבלים ובאירועים בינלאומיים תוך שיתופי פעולה מקצועיים עם אמנים מחו"ל.

**ההשראה של סקפינו**
  

יורם בוקר 1940-2023

מייסדים
-------

### חיים עבוד

אמן מסכה. יזם תרבות, במאי, שחקן ומורה. מנהלה האמנותי של הלהקה. בוגר מסלול משחק בחוג לתיאטרון, אוניברסיטת תל אביב. במשך 2 עשורים למד והתמחה בתיאטרון פיזי ומסכות אצל פרופ' יורם בוקר. שיחק, ביים וכתב בהצגות ומיצגים שונים במרכזי הפרינג' השונים ובפסטיבלים בארץ ובחו"ל. לימד מסכות ותיאטרון פיזי בבתי ספר גבוהים למשחק- סמינר הקיבוצים, יורם לווינשטיין, אוניברסיטת תל אביב, הדרך. ממקימי א"יב, -ארגון היוצרים העצמאיים בתיאטרון. יזם פרויקטים ופסטיבלי תיאטרון בפריפרייה כמו יום הקומדיה דל'ארטה הבינלאומי, פסטיבל הצגות ילדים בגולן ועוד.

### ברק גונן

שחקן, מחזאי, במאי ומעצב קרבות במה. בוגר לימודי משחק באוניברסיטת תל אביב 2002. ברק כותב ומשחק במרבית הצגות הלהקה מיום היוסדה ואף ביים אחת מהם. בשנים 2003-2004 היה חלק מאנסמבל עיתים של רינה ירושלמי ובמסגרתו השתתף בפסטיבלים רבים בעולם. בנוסף למשחק ולכתיבה בעל חגורה שחורה בשתי אומנויות לחימה וידע בכלי נשק דרכם פיתח טכניקה ייחודית לקרבות במה. עיצב קרבות במה לתיאטרון הבימה, לתיאטרון החאן, לפסטיבל חיפה להצגות ילדים, לתיאטרון אורנה פורת ובהפקות מסחריות שונות. משנת 2005 ברק הוא מעצב קרבות הבמה הקבוע של האופרה הישראלית. ברק מלמד את תחום המסכות בבי"ס למשחק גודמן ב"ש ומרכז את מגמת התיאטרון בה למד בנעוריו- תיכון כצנלסון בכפ"ס.

### אלה גופר

יוצרת, שחקנית, מעצבת מסכות, מטפלת בדרמה מפיקה ואחראית על פיתוח תוכניות הדרכה בלהקה. בוגרת הסטודיו לאומנויות הבמה בתיאטרון חולון. בעלת תואר B.ed חינוך והוראת תיאטרון ו- M.A טיפול באמצעות אומנויות, התמחות פסיכודרמה בסמינר הקיבוצים. מנחה מפגשי מסכות ייעודיים לאוכלוסיות מיוחדות. מטפלת בהבעה ויצירה במשרד החינוך. מרצה במכללת תל חי בחוג לדרמה תרפיה. זוכת פרס קיפוד הזהב ב 2012 על משחקה בהצגת הלהקה הקמצן לאן?"

שותפים ליצירה
-------------

### אורית פרס

שחקנית, יוצרת, מורה ומטפלת בתאטרון. בוגרת הסטודיו לאמנויות הבמה בתאטרון חולון. בעלת תואר B.ed חינוך והוראת תאטרון (סמינר הקיבוצים), M.A טיפול באמצעות אומנויות התמחות פסיכודרמה (סמינר הקיבוצים). התמחתה במשחק עם מסכות אצל פרופסור יורם בוקר ובקומדיה דלארטה אצל פבריציו פלדין וחיים עבוד.

### מירב נתנאל דנון

מעצבת תלבושות ותפאורה. בוגרת M.F.A בהצטיינות במגמה לעיצוב במה באוניברסיטת ת"א 2002. זוכת פרסי עיצוב התלבושות בפסטיבל חיפה בשנים 2003 להצגה "מוף ומוריס", 2007 להצגה "מהומה על הבמה" וב- 2012 להצגה "שכנים". פרס עיצוב התפאורה בהצגות הפרינג' 2004 (קיפוד הזהב) להצגה "110 פעימות לדקה". אחראית על עיצוב התלבושות בכל הצגות הלהקה מיום היווסדה ואף לפני כן.
בין עבודותיה לתלבושות: אפריל הקסום (ת.באר שבע); תיבת נח (ת. אורנה פורת); בן-יהודה (המדיטק ות. הקיבוץ) מחזה חלום (המעבדה); נקמתה של אישתי (ת. חולון); קוויאר ועדשים, תשוקה נסתרת, איפה אמא שלי? ,By My Baby(בית צבי)
בין עבודותיה לתפאורה ותלבושות: חיי מולייר ,ביאליק, מישהו נפל (החאן); 60/60 (ת. אורנה פורת); חצוצרה בוואדי (ת. ארצי); פיקניק (ת. הספרייה); הדוב (המעבדה);אנגינה פקטוריס (צוותא).

### דן הופרט

ירושלמי הגר בנס ציונה. מוסיקאי, סופר ואיש חינוך. זוכה פרס דבורה עומר לספרות ילדים 2022. פרסם שני ספרי ילדים בהוצאת הקיבוץ המאוחד:
"הנסיכה וככר הלחם האמתית" (2013) "בדרך למכולת" (2018). שני הספרים נבחרו למצעד הספרים של משרד החינוך. פרסם 3 אלבומי מוסיקה שלו למבוגרים וילדים. כותב מוסיקה לתיאטרון (להקת סקפינו, תיאטרון אורנה פורת, סמינר הקיבוצים) היה שותף לכתיבה והפקה של מספר הצגות לילדים. בוגר Berklee
College of Music (בוסטון, ארה"ב) נשוי ואב ל-4 בנות.

### עדי שמרוני

מעצבת תאורה וגם מורה ליוגה. בוגרת החוג לאומנות התיאטרון באוניברסיטת תל אביב והאקדמיה "MountView" בלונדון (התמחות בעיצוב תאורה). עיצבה תאורה להצגות, הופעות מחול ומופעי מוזיקה בארץ ובחו"ל. בין השאר בתיאטרון הבימה, תיאטרון הקאמרי, תיאטרון בית לסין, תיאטרון באר שבע. אחראית על עיצוב התאורה של כל הצגות הלהקה מיום היווסדה ואף לפני כן.

### עינת סנדרוביץ

מעצבת מסכות, בובות, אביזרים ותפאורה. יוצרת בביתה ובסטודיו בעתלית-בובות מסיכות ואביזרים לתיאטראות שונים-תיאטרון הקיבוץ, תיאטרון ארצי לנוער ,תיאטרון השעה, להקת סקפינו ,הבימה, בית לסין ,תיאטרון חיפה, החאן ירושלים. מספר עבודות לדוגמא:
" המלך"-תיאטרון חיפה-יצור מסיכות, "ארץ יצורי הפרא" תיאטרון המטמון –עיצוב וייצור בובות, "דרקון עפיפון" תיאטרון ארצי לנוער –עיצוב וייצור בובות-קבלת ציון לשבח עבור הבובות-פרס הבמה לילדים ונוער 2019. "הלב" מדיאטק-ייצור בובות מסיכות ואביזרים."מסביב לעולם בשמונים יום" תיאטרון השעה הישראלי-ייצור אביזרים ועוד ועוד.

### אפרת כהן

שחקנית, מעצבת תנועה, מורה בכירה ליוגה ואמא של קרני. למדה בבי"ס לאמנויות התיאטרון מיסודו של יורם לווינשטיין והתמחתה במשחק עם מסכות אצל חיים עבוד.

### נועם צפורי

נועם צפורי, אמא לשתי בנות. שחקנית ויוצרת עצמאית. בוגרת המסלול התלת שנתי למשחק במכללת סמינר הקיבוצים, בעלת תואר ראשון בבימוי והוראה ותואר שני ביצירה עצמאית במסגרת מסלול שחקן יוצר חוקר מטעם אוניברסיטת תל אביב. עוסקת מעל לעשור בהוראה, הנחייה והובלה של פרויקטים אומנותיים מתחומי הבמה, מוזיקה ואומנות. כותבת ומביימת קבוצות תאטרון מגילאי היסודי ופסטיבלים שונים.

### הילה גונן

שחקנית, זמרת, מדריכה קולית ומורה לפיתוח קול. בוגרת לימודי משחק באוניברסיטת תל ביב ובוגרת האקדמיה למוסיקה בירושלים לימודי תואר שני במחלקה הווקאלית בשירה קלאסית. בין עבודותיה,האופרה סרנדה לרוח/בית האופרה ברגמו איטליה ונישואי פיגארו/האופרה הירושלמית וכן תפקידי משחק רבים וגם ראשיים בהתמחות עם מסכות. כיום משחקת ושרה במחזמר "האישה שאיתי" בתיאטרון העברי ובקרוב גם במחזה "מקבת". בעלת ניסיון רב שנים בפיתוח קול והדרכה קולית בהפקות תיאטרון וכן בלימוד משחק ובימוי קבוצות מבוגרים.

### רותם נחמני

פרפורמרית ומורה לתיאטרון. יוצרת עצמאית, שחקנית ותיקה בלהקה וכן שחקנית ויוצרת בתיאטרון קליפה. בעלת תואר שני באוניברסיטת תל אביב, במסלול שחקן יוצר חוקר 2023. בוגרת תואר ראשון B.ed לבימוי והוראת תיאטרון במכללת סמינר הקיבוצים. בוגרת ביה"ס למשחק "הדרך" בניהולו של אייל כהן. בוגרת ביה"ס "פרסונה" לתיאטרון פיזי בניהולם של נלי עמר וטיירי מורל. משחקת במספר הצגות הלהקה במסגרתה זכתה בפרס קיפוד הזהב ב- 2016 על משחקה בהצגת הלהקה 'דון פרלימפלין ואהבתו בגן ביתו".
בין יצירותיה העצמאיות:
"Deep Shit" מופע יחיד שנוצר מתוך פרויקט "אנחנו לא לבד" בתיאטרון קליפה. "אישה. חיה" פרפורמנס של אישה וכאב כרוני, מציג בתיאטרון קליפה. "מקושקשת" מופע יחיד שעלה בבכורה בפסטיבל תיאטרונטו 2019, בפסטיבל הפרינג' בשטוקהולם וביוסטון טקסס, ארה"ב, ההצגה היתה מועמדת לפרסי "מחזה השנה" ו"שחקנית השנה" בטקס פרסיקיפוד הזהב 2021. יוצרת המיצג "סיזיפוס 2020" (מופעי החוצות בפסטיבל עכו 2021). יוצרת המופע "פרקט אזולאי- נולדת" בבימויו של אסף משה

### נתן סקופ

נתן סקופ הוא יוצר, מפיק וחוקר תיאטרון. סטודנט לתואר שני בתאטרון באוניברסיטת תל אביב, שם קיבל גם תואר ראשון. ב-2010 ייסד נתן את קבוצת "תיאטרון בתזוזה", שמעלה מדי קיץ מחזה שייקספירי בגן בלומפילד בירושלים. זהו מופע-מסע, תלוי-מקום וללא עלות. ב-2017, הצטרף למקהלת "גיא בן הינום", שם היה שותף בפרויקטים השונים של המקהלה בפסטיבלים שונים בארץ. נתן למד בקבוצת .Shakespeare & Co בארה״ב ובTeatr Pieśń Kozła בפולין. הוא עבד כעוזר מחקר בפרויקטים שונים. נתן הפיק הפקות תיאטרון, פסטיבלים, אירועים וירטואלים, וכנסים. כיום הוא עובד כמנהל טכנולוגיה ומידע של עמותת אי״ב (ארגון יוצרים עצמאיים בתיאטרון), כיועץ טכנולוגי ללהקת סקפינו ואמנים שונים.
מבין עבודותיו הבולטות בתיאטרון: משחק ב-״המלט״ (2018), ״מידה כנגד מידה״ (2019). הלחנה וניהול מוסיקלי ב-״מקהלה בוטנית״ (2021), ״יוליוס קיסר״ (2023). יוצר שותף ב״לדעת – שעשוע זוגי נועש״ (2022). זמר ויוצר ב-״עצום״ (2018-19), תיקון חצות״ (2019), ״שירי דרך״ (2022), ״הנביעה״ (2023). מפיק בפסטיבל ״טריבונה״ (2016), פסטיבל ״טקטוניקס״ (2017), הכנס ״תאטרון של אי-ודאוד״ (2020), הפיק ושיחק באירועי יום הקומדיה דל׳ארטה הבינלאומי – ישראל (2021).

### נמרוד צין

מעצב וידאו, במאי, צלם, יועץ ועורך בתיאטרון ובקולנוע. בין עבודותיו בתיאטרון- אובו בתיאטרון תמונע, תדגימי במוזיאון תל אביב, אורסטיאה בתיאטרון נוצר, בישראל ובחזרה בתיאטרון היידישפיל, על אהבה וחברות, האבא בבית לסין, כבוד אבוד, רומיאו ויוליה, חולה אהבה משיכון ג' בתיאטרון הקאמרי, 10 דקות מהבית, הסיפור של נינה בתיאטרון הבימה, מקורקעת בתיאטרונטו 2015, וכן הצגות רבות בתיאטראות לילדים ולכל המשפחה.

**הצגות**
---------

  

### הצגות רצות:

### 1. כמה שמיים בשמיים?

משיריו וסיפוריו של ע. הלל

הצגה מוסיקלית וססגונית בה שתי שחקניות מספרות, שרות ומציגות עם מסיכות ובובות את סיפוריו ושיריו הפיוטיים, מלאי התום וההומור של המשורר ע. הלל.   

הזדמנות לחוות את מיטב הקלאסיקה הישראלית לילדים; 'בוקר טוב', 'מה ברגלים', 'שתי אווזות', 'השועל והחסידה', 'עצוב להיות מלך החיות' ועוד.

שירים וסיפורים: ע. הלל | כתיבה ועריכה: טל עומר | בימוי: חיים עבוד | הדרכה קולית: הילה גונן | תלבושות: מירב נתנאל דנון |   

מסכות, בובות ואביזרים: עינת סנדרוביץ | הנחיית משחק דרך בובה: אילן סביר | משחק: אלה גופר עבוד ואורית פרס צילום ועריכה: נמרוד צין ויונתן שחוח
הופק בתמיכת: מפעל הפיס – מועצת הפיס לתרבות ולאמנות בסיוע: איב – ארגון היוצרים העצמאיים

קישורים חיצוניים
----------------

* להקת סקפינו אתר האינטרנט הרשמי של להקת סקפינו